Eskom: Groot verligting ná Gordhan ingrypSuid-Afrikaners kan binnekort verligting in die voortslepende Eskom-krisis verwag. Daar sal moontlik dié naweek geen lig in die land af wees nie. Dr. Dirk Hermann, bestuurshoof van Solidariteit, het Vrydagmiddag direk ná ŉ vergadering wat laat Donderdagaand deur Pravin Gordhan, minister van openbare ondernemings, byeengeroep is met Maroela Media gesels oor die uitkoms daarvan. Die vakbonde Solidariteit, NUM en Numsa, Phakamani Hadebe,die uitvoerende hoof van Eskom, Jabu Mabuza, die voorsitter van die Eskom-raad asook Gordhan was teenwoordig by die vergadering wat Vrydag sedert 12:30 in Midrand gehou is. “Dit was lang, harde en baie emosionele onderhandelings,” het Hermann aan Maroela Media gesê. Hy sê Solidariteit is tevrede, dankbaar en verlig oor die uitkoms van die vergadering aangesien hul oogmerk uit die staanspoor was om ’n balans te tref tussen die belang van die gewone Eskom-werknemer en die land. Tydens die vergadering is besluit om Dinsdagoggend tot die onderhandelingstafel terug te keer en onmiddellik te begin met die proses om kragnetwerke weer te bestendig. Hulle het ook onderneem dat daar tot Dinsdag nie sabotasie sal plaasvind nie. Dié keer sal inflasie as beginpunt van die onderhandelings gebruik word. “NUM en Numsa het onderneem om dit onmiddellik ook so aan hul lede oor te dra.” Hermann het bygevoeg Solidariteit voel dat Eskom se bestuur onverskillig was met die 0%-verhogingsaanbod. “Dít terwyl hulle geweet het daar kom eintlik ŉ beter aanbod. Hulle moes geweet het dit sou groot spanning en ŉ plofbare situasie veroorsaak. Ons is dankbaar minister Gordhan het ingegryp.” Eskom het teen Vrydagoggend aangekondig Fase 1-beurtkrag sal tot 21:00 vanaand ingestel word. Maroela Media het vroeër berig Gordhan en beamptes van sy departement het vroeër dié week met lede van Eskom se raad en die leierskap van die vakbondfederasie Cosatu vergader om insig te verkry oor georganiseerde arbeid se loondispuut met die kragreus. Volgens Gordhan het Cosatu sy kommer uitgespreek oor die manier waarop Eskom die loononderhandelinge hanteer het en die uitwerking van die onafhanklike kragverskaffingsprogram op werk in die mynsektor.